โรงตึ๊งตุนเงินรับเปิดเทอม
โรงรับจำนำรัฐ-กทม. เตรียมเงิน 2,300 ล้าน รับผู้ปกครองแห่ใช้บริการในเทศกาลเปิดเทอม
22 เม.ย. 2556

โรงรับจำนำรัฐ-กทม. เตรียมเงิน 2,300 ล้าน รับผู้ปกครองแห่ใช้บริการในเทศกาลเปิดเทอม 
นายนิธิศ มนุญพร ผู้อำนวยการสำนักงานธนานุเคราะห์ (สธค.) หรือโรงรับจำนำของรัฐ เปิดเผยว่า ในช่วงใกล้เปิดเทอมได้เตรียมเงินประมาณ 1,200 ล้านบาท โดยแบ่งเป็นเงินทุนหมุนเวียน 500 ล้านบาท และเปิดประมูลเงินกู้จากสถาบันการเงินอีก 700 ล้านบาท เพื่อสำรองการให้บริการรับจำนำ เพื่อแบ่งเบาภาระผู้ปกครองที่ต้องการเงินไว้ใช้จ่ายในช่วงเปิดเทอม โดยปกติจะมีผู้มาใช้บริการเพิ่มขึ้นจากปกติ 20% 
ขณะเดียวกันจะเสนอคณะกรรมการโรงรับจำนำของรัฐให้พิจารณาอนุมัติการลดดอกเบี้ยในการรับจำนำลงมา 0.25% ในช่วงเปิดเทอมในเดือน พ.ค.นี้ โดยวงเงินรับจำนำ 5,000-2 หมื่นบาท จะปรับลดดอกเบี้ยลงจาก 1% เหลือ 0.75% ต่อเดือน
นายชัชวาลย์ ศรีนนท์ ผู้อำนวยการสำนักงานสถานธนานุบาล หรือโรงรับจำนำกรุงเทพมหานคร (กทม.) กล่าวว่า ในช่วงเปิดเทอมนี้ได้เตรียมเงินสำรองการรับจำนำ 1,100 ล้านบาท โดยแบ่งเป็นเงินสด 300 ล้านบาท และเงินทุนหมุนเวียน 800 ล้านบาท โดยในช่วงเดือน เม.ย.พ.ค.ของทุกปี จะมีลูกค้ามาใช้บริการมากที่สุด ซึ่งปีที่ผ่านมามีผู้มาใช้บริการประมาณ 5 หมื่นคน และมียอดรับจำนำสูงถึง 900 ล้านบาท
สำหรับปีนี้คาดว่าน่าจะมีผู้มาใช้บริการเพิ่มมากขึ้น เนื่องจาก กทม.มีนโยบายให้โรงรับจำนำ กทม. คิดอัตราดอกเบี้ยต่ำมาก เพื่อเป็นการแบ่งเบาภาระผู้ปกครองที่ต้องเผชิญกับปัญหาค่าครองชีพที่สูงขึ้น 
สำหรับในช่วงเดือน เม.ย.-พ.ค. 2556 ได้ปรับลดอัตราดอกเบี้ยเพื่อช่วยเหลือประชาชนในช่วงเปิดเทอม โดยวงเงินรับจำนำไม่ถึง 5,000 บาท คิดอัตราดอกเบี้ย 0.25% หรือดอกเบี้ย 3% ต่อปี หากจำนำเงินต้นตั้งแต่ 5,001-15,000 บาท คิดดอกเบี้ย 1% ต่อเดือน หรือ 12% ต่อปี เป็นต้น ซึ่งถือว่าเป็นอัตราดอกเบี้ยที่ต่ำมาก หากเทียบกับการไปใช้บริการสินเชื่อส่วนบุคคล
สำหรับบรรยากาศช่วงใกล้เปิดภาคเรียน ผู้ประกอบการห้างค้าปลีกขนาดใหญ่ย่านลาดพร้าว ได้มีการนำสินค้าชุดนักเรียนออกวางจำหน่ายอย่างคึกคัก โดยมีราคาไม่สูงมาก เพื่อให้ประชาชนได้มีโอกาสเลือกซื้อ ทั้งที่มีการขอปรับราคาขายชุดนักเรียนขึ้นประมาณ 15-20% โดยราคาชุดนักเรียนภายในห้างค้าปลีก ราคาเฉลี่ยเริ่มต้นที่ชุดละ 100 บาท ตามขนาดและระดับชั้น